Barru (parroquia)

Barru ye una parroquia del conceyu asturianu de Llanes. Asitiada na fachada costera del conceyu, na so fastera occidental, tien una estensión de 8,1 km² y llenda: al este cola parroquia de Celoriu, al oeste cola de Posada y al sur cola de Caldueñu. Nel so territoriu inclúinse les playes de Barru, Toranza y Torimbia y el cabu Prietu, amás de la ensenada d'El Vau, y los llugares de Valmori, Barru y Niembru. Nellos viven 457 habitantes (2024). Patrimoniu La ilesia parroquial, dedicada a Nuestra Señora de los Dolores, ye un edificiu de traza neoclásica que foi construyíu, acabando'l sieglu XVIII, por Silvestre Pérez Martínez, que foi arquiteutu de Xosé Bonaparte. Les perres pa la so construcción púnxoles l'indianu de Niembru Anselmo Martínez Carrera, que foi coronel de milicies en Méxicu. Esta escomenzó'l 3 de xunu de 1794 y acabó, sacante la torre, trés años dempués. P'acabar la obra y dotar el so interior fixo falta qu'otru indianu, Pedro de Cue García, emigrante en Lima, punxera más perres. La ilesia, a la fin, consagróse'l 14 de xineru de 1804. Al esterior ye un edificiu sobriu, ensin grandes adornos, nel que destaca l'equilibriu y la proporción de los sos volúmenes. Al interior tien namái una nave principal abovedada, con dos a los llaos más pequeñes con altares dedicaos a les persones que pagaron la so construcción, y otra tresversal que la cruza, habiendo un cimborriu cuadrangular nel cruceru. La cabecera ye cuadrangular, y dende ella se llevanta la torre-campanariu; a los llaos hai dos sacristíes. A los sos pies ta'l cementeriu, con dellos mausoleos de families indianes y arrodiáu per una muria. Na mar llena paez un barcu metanes la ría, lo que-y da al conxuntu una guapura singular. Gracies a ella, el llugar foi elixíu como escenariu pa delles películes (Epílogo, de Gonzalo Suárez, o El abuelo, de José Luis Garci, amás de la serie de TVE La señora) y campañes publicitaries (Nescafé). Demografía Llocalidaes Sitios El Foru El Molín de la Puente L'Acebu L'Arrobu La Fábrica La Parrera Las Cabañas Referencies Enllaces esternos Wikimedia Commons acueye conteníu multimedia sobre Barru. Barru n'OpenStreetMap.